Ντορέττα Παπαδημητρίου

Πρώτα Χρόνια

Γεννήθηκε στην Αθήνα όπου και μεγάλωσε. Τελειώνοντας το σχολείο ξεκίνησε να σπουδάζει στο Τμήμα Πολιτικών Επιστημών και Δημόσιας Διοίκησης του Εθνικού και Καποδιστριακού Πανεπιστημίου Αθηνών. Παράλληλα με τις σπουδές της στο πανεπιστήμιο ξεκίνησε να σπουδάζει και υποκριτική στη Δραματική Σχολή Ίασμος του Βασίλη Διαμαντόπουλου.
Κατά τη διάρκεια της εφηβείας της μέχρι τα 22 της χρόνια, υπήρξε πρωταθλήτρια στη ρυθμική γυμναστική και τον στίβο. Κατά τη διάρκεια της αθλητικής της πορείας εκπροσώπησε την Εθνική Ομάδα ως και το 2002, με συμμέτοχες σε πανευρωπαϊκά πρωταθλήματα, ενώ αναδείχθηκε Βαλκανιονίκης με την Εθνική Ομάδα Νεανίδων το 1992.

Τηλεόραση ως ηθοποιός

Έκανε το τηλεοπτικό της ντεμπούτο ως ηθοποιός στις αρχές του 2000 στην καθημερινή σειρά Απαγορευμένη Αγάπη στο MEGA. Ακολούθησε ένα πέρασμα από την κωμική σειρά του ΑΝΤ1, "Λευκός Οίκος" το 2003 ενώ τη σεζόν 2003-2004 πρωταγωνίστησε στη σειρά "Σχεδόν Ποτέ" στη ΝΕΤ. Την ίδια περίοδο συμμετείχε στα τελευταία επεισόδια της δραματικής σειράς του Χριστόφορου Παπακαλιάτη, Κλείσε τα μάτια. 
Τη σεζόν 2005-2006 είχε έναν από τους πρωταγωνιστικούς ρόλους στο δεύτερο κύκλο της σειράς Βέρα στο δεξί των Έλενα Ακρίτα και Γιώργου Κυρίτση στο MEGA και ακόμη πρωταγωνίστησε μαζί με τον Θανάση Ευθυμιάδη στην κωμική σειρά του ALPHA "Μπερδέματα" της Ρένας Ρίγγα. Το 2006, έλαβε μέρος σε ένα επεισόδιο της σειράς Εντιμότατοι κερατάδες μαζί με τον Αλέξη Γεωργούλη ενώ το 2007, συμμετείχε σε δύο επεισόδια της σειράς Οι ιστορίες του αστυνόμου Μπέκα. Το 2008, συμμετείχε στις σειρές αυτοτελών επεισοδίων του ALPHA, "Σε είδα" και Αληθινοί Έρωτες ενώ το 2009, έκανε σύντομη εμφάνιση στις σειρές Άγρια παιδιά και Μίλα μου βρώμικα. Το 2010, συμμετείχε ως guest στις σειρές Λάκης ο γλυκούλης του Νίκου Ζαπατίνα στο MEGA υποδυόμενη τη δικηγόρο του Πέτρου Φιλιππίδη και "Κος & Κα Πελς" στον ΑΝΤ1.
Τη σεζόν 2012-2013 συμμετείχε στον τρίτο κύκλο του φιλανθρωπικού show χορού του ΑΝΤ1, Dancing with the Stars, κερδίζοντας την πρώτη θέση.
Τη σεζόν 2019-2020 πρόκειται να πρωταγωνιστήσει στη νέα κωμική σειρά του ALPHA με τίτλο "Κρατάς Μυστικό;" μαζί με την Μαρία Καβογιάννη, επιστρέφοντας τηλεοπτικά ως ηθοποιός μετά από 9 χρόνια απουσίας.

Τηλεόραση ως παρουσιάστρια

Μετά το τέλος του Dancing with the stars, ανέλαβε τη παρουσίαση της εκπομπής "Χτύπα Ξύλο" στον τηλεοπτικό σταθμό ΣΚΑΪ που είχε ως θέμα τα παιδιά και την πρόληψη και αποφυγή παιδικών ατυχημάτων.  
Την ίδια περίοδο, ύστερα από τη νίκη της στον τρίτο κύκλο του show, δέχθηκε πρόταση από τον τηλεοπτικό σταθμό ANT1 για να είναι παρουσιάστρια των backstage του τέταρτου κύκλου του Dancing with the Stars ενώ κεντρική παρουσιάστρια ήταν η Δούκισσα Νομικού. 
Το καλοκαίρι του 2014, υπέγραψε συμβόλαιο με το MEGA και ξεκίνησε να παρουσιάζει το μουσικό talent show για παιδιά με τίτλο "The Music school", το οποίο κράτησε μια σεζόν. Μετά το "The Music School", την άνοιξη του 2015, παρουσίασε το τηλεπαιχνίδι "Ελλάδα Σ' Αγαπώ" στο ίδιο κανάλι αλλά και τον Ελληνικό Τελικό της Eurovision, μαζί με τη Μαίρη Συνατσάκη στη ΝΕΡΙΤ. 
Τη σεζόν 2015-2016 ανέλαβε τη παρουσίαση της πρωινής εκπομπής του MEGA "Καλημερούδια". Την Τετάρτη 27 Απριλίου 2016 η παρουσιάστρια ανακοίνωσε λίγο πριν το κλείσιμο της εκπομπής ότι θα υπάρξει προσωρινή διακοπή της εκπομπής εξαιτίας οικονομικών προβλημάτων του σταθμού. Παρόλα αυτά η εκπομπή δεν ξαναβγήκε ποτέ στον αέρα όπως και το υπόλοιπο πρόγραμμα του σταθμού.
Το 2017 υπέγραψε συμβόλαιο συνεργασίας με τον τηλεοπτικό σταθμό ΣΚΑΪ και ξεκίνησε να παρουσιάζει το τηλεπαιχνίδι "Κάνε Παζάρι" από τον Φεβρουάριο του ίδιου έτους. Μετά την ολοκλήρωση του, ανέλαβε τη παρουσίαση της ψυχαγωγικής εκπομπής "Εδώ" τη σεζόν 2017-2018 μαζί με τους Δημήτρη Μηλιόγλου και Κωνσταντίνο Βασάλο. Παράλληλα, τον Ιανουάριο του 2018, ξεκίνησε να παρουσιάζει και την εκπομπή "Εδώ Survivor", η οποία σύντομα μετονομάστηκε σε "Survivor Πανόραμα". Το θέμα της εκπομπής αυτής ήταν ρεπορτάζ, συνεντεύξεις και αποκλειστικό υλικό από το Survivor. Το καλοκαίρι του 2018, ανακοινώθηκε η λήξη συνεργασίας της με το κανάλι. Παράλληλα, μέσα στη χρονιά, εμφανίστηκε και ως guest κριτής στο Dancing with the Stars 6 αλλά έκανε και μια μουσική εμφάνιση στο MadWalk - The Fashion Music Project.

Θέατρο

Η πρώτη της γνωστή δουλειά στο θέατρο, έγινε τη σεζόν 2009-10, με τη παράσταση "Το μαύρο κουτί" που ανέβηκε στο Θέατρο Τζένη Καρέζη. Παράλληλα, το 2010, συμμετείχε και στην παράσταση "The 24 hour plays" στο Θέατρο Κάππα. Τη χειμερινή σεζόν 2010-2011 έπαιξε στη δωδέκατη χρονιά της παράστασης "Σεσουάρ για δολοφόνους" του Κωνσταντίνου Αρβανιτάκη, στο Θέατρο Αποθήκη. Ακολούθησαν οι παραστάσεις "Γυναίκες στα πρόθυρα νευρικής κρίσης" του Γιάννη Κακλέα (2011-12, Θέατρο Μικρό Παλλάς), "Ο αφέντης Πούντιλα και ο δούλος του ο Μάττι" (2012-2013, Θέατρο Τζένη Καρέζη), "The Hangover 4" και "Τρωικός Πόλεμος" (2013-2014), "Φάντασμα με τις γόβες" του Σταμάτη Φασουλή (2014-2015, Θέατρο Γκλόρια), "Sweet Charity" του Τσετ Γουόκερ (2015-2016, Θέατρο Badminton) και "Οι από πάνω" του Νίκου Μουτσινά (2016-2017, Θέατρο Πειραιώς 131). Τη σεζόν 2018-2019 πρωταγωνιστεί στο μιούζικαλ "Μαριχουάνα Στοπ" σε διασκευή/σκηνοθεσία Γιώργου Βάλαρη, στο Gazi Live Theater. Τη σεζόν 2019-2020 θα πρωταγωνιστήσει στο μιούζικαλ "Hair Spray!" στο Θέατρο Ακροπόλ.

Κινηματογράφος

Στον κινηματογράφο έχει συμμετάσχει σε έξι συνολικά ταινίες. Το ντεμπούτο έγινε το 2003, με την ταινία "Η Λίζα και όλοι οι άλλοι", η οποία έκοψε 70.000 εισιτήρια πανελλαδικά και ήρθε πρώτη ανάμεσα σε 20 ταινίες. Το 2007, πρωταγωνίστησε στην ταινία του Νικόλα Δημητρόπουλου, "Alter ego" μαζί με τον Σάκη Ρουβά ενώ το 2009, συμμετείχε στην ταινία "Νήsos" του Χρήστου Δήμα. Το 2010, συνεργάστηκε ξανά με τον Νικόλα Δημητρόπουλο για την ταινία "180 μοίρες". Το 2013, δάνεισε τη φωνή της στην ελληνική εκδοχή της ταινίας κινουμένων σχεδίων "Τα Στρουμφάκια 2" ενώ το 2016, έπαιξε στην ελληνοαμερικανικής παραγωγής "Short Fuse".

Προσωπική ζωή

Από το 2004 μέχρι το 2009 ήταν παντρεμένη με τον επιχειρηματία Κώστα Πηλαδάκη, με τον οποίο έχουν αποκτήσει δύο γιους. Τον Διονύση (γενν. 31 Δεκεμβρίου 2004) και τον Φίλιππο (γενν. 23 Μαρτίου 2006).